ປ. ໂອບາມາ ກ່າວວ່າ ຂໍ້ຕົກລົງ TPP ຊຸກຍູ້ຄຸນຄ່າ ແລະ ປົກປ້ອງຄົນງານ ອາເມຣິກັນ
ປະທານາທິບໍດີ ໂອບາມາ ກ່າວວ່າ ຂໍ້ຕົກລົງ ພາຄີຂ້າມມະຫາສະມຸດ ປາຊີຟິກ ຊຸກຍູ້ຫຼັກຄຸນຄ່າ ແລະ ໃຫ້ການປົກປ້ອງ ພວກຄົນງານ ອາເມຣິກັນ.
ປະທານາທິບໍດີສະຫະລັດທ່ານບາຣັກ ໂອບາມາ ກ່າວວ່າ ຂໍ້ຕົກ ລົງພາຄີຂ້າມມະຫາສະມຸດປາຊີຟິກ ຫຼື TPP ທີ່ໄດ້ບັນລຸກັນໃນ ສັບປະດາແລ້ວລະຫວ່າງສະຫະລັດ ແລະປະເທດອື່ນໆອີກ 11 ປະເທດນັ້ນ “ຈະຊຸກຍູ້ຄຸນຄ່າແລະປົກປ້ອງ ພວກຄົນງານອາເມ ຣິກັນ” ປະທານາທິບໍດີ ໂອບາມາ ກ່າວໃນຄຳປາໄສ ປະຈຳສັບປະດາຂອງທ່ານໃນວັນເສົາມື້ນີ້ວ່າ ມັນໃຊ້ເວລາເຖິງຫ້າປີ ໃນການເຈລະຈາກ່ຽວກັບຂໍ້ຕົກລົງນີ້ຍ້ອນວ່າ “ຂ້າພະເຈົ້າຕ້ອງການ ຢາກໃຫ້ມັນເປັນຂໍ້ຕົກລົງທີ່ດີທີ່ສຸດເທົ່າທີ່ເປັນໄປໄດ້ສຳລັບພວກຄົນງານອາເມຣິກັນ ” ລະ ບຽບການດ້ານການຄ້າທີ່ລ້າສະໄໝໄປແລ້ວນັ້ນ ເຮັດໃຫ້ພວກຄົນງານຂອງພວກເຮົາເສຍ ປຽບແລະຂໍ້ຕົກລົງ TPP ນີ້ຈະປ່ຽນແປງສິ່ງດັ່ງກ່າວນັ້ນ ” ຂໍ້ຕົກລົງ TPP ຊຶ່ງເປັນຂໍ້ຕົກລົງທີ່ສັບຊ້ອນ ມີຜົນຕໍ່ປະມານ 40 ເປີເຊັນ ຂອງເສດຖະກິດ ໂລກນັ້ນ ແມ່ນຮວມທັງກົດລະບຽບຕ່າງໆ ກ່ຽວກັບການຊື້ຂາຍຢາປົວພະຍາດ ຂອງນາໆ ຊາດ ລົດ ແລະຜະລິດຕະພັນທີ່ເຮັດຈາກນ້ຳນົມ ປະທານາທິບໍດີໂອບາມາກ່າວວ່າ ຂໍ້ຕົກລົງ TPP ແມ່ນຮວມທັງມາດຕະຖານທີ່ເຂັ້ມແຂງທີ່ ສຸດທາງດ້ານແຮງງານ ແລະສະພາບແວດລ້ອມ ເທົ່າທີ່ເຄີຍມີມາ ໃນປະຫວັດສາດ ທ່ານ ເວົ້າວ່າ “ແລະບໍ່ຄືກັບຂໍ້ຕົກລົງການຄ້າທີ່ຜ່ານມາອື່ນໆມາດຕະຖານເຫຼົ່ານີ້ ໃນຕົວຈິງແລ້ວ ແມ່ນສາມາດບັງຄັບໃຊ້ໄດ້ ” ພວກສະໜັບສະໜຸນກ່າວວ່າ ຂໍ້ຕົກລົງ TPP ຈະເສີມຂະຫຍາຍການຄ້າແລະການເຕີບໂຕ ຂອງເສດຖະກິດ ໂດຍບັນດາປະເທດທີ່ເຂົ້າຮ່ວມ ແຕ່ພວກຕຳໜິຕິຕຽນຂໍ້ຕົກລົງການຄ້າ ໃນສະຫະລັດເວົ້າວ່າ ຂໍ້ຕົກລົງດັ່ງກ່າວນີ້ ບໍ່ໄດ້ດຳເນີນການ ຢ່າງພຽງພໍ ເພື່ອຄຸ້ມຄອງວຽກ ການຂອງຊາວອາເມຣິກັນຫຼືສະພາບແວດລ້ອມ ນອກນັ້ນພວກເຂົາເຈົ້າຍັງໂຕ້ຖຽງວ່າ ມັນ ຈະເຮັດໃຫ້ລາຄາຢາບາງຊະນິດແພງຂຶ້ນຕື່ມອີກ